Държавен вестник, бр. 7, 2026 г., стр. 13

БРОЙ  7	
Д Ъ Р Ж А В Е Н  В Е С Т Н И К 	
СТР.  13  
1.
Изисквания към кандидатите
1.1. Изисквания към кандидатите за входящо минимално образователно и/или входящо
квалификационно равнище за придобиване на степени на професионална квалификация съгласно 
Закона за професионалното образование и обучение. 
За придобиване на трета и четвърта степен на професионална квалификация по професията 
„Туристическа анимация“ от Списъка на професиите за професионално образование и обучение, 
утвърден от министъра на образованието и науката със Заповед № РД09-2230 от 09.08.2024 г., 
изискванията за входящото минимално образователно равнище към кандидатите са: 
1.1.1. За придобиване на трета степен на професионална квалификация: 
за ученици – завършено основно образование;
за лица, навършили 16 години – придобито право за явяване на държавни зрелостни
изпити или завършено средно образование. 
1.1.2. За придобиване на четвърта степен на професионална квалификация – завършено 
средно образование. 
1.2. Здравословното състояние на кандидата се удостоверява с медицински документ, 
доказващ, че професията, по която желае да се обучава, не му е противопоказна. 
2.
Описание на професията
 2.1. Трета степен на професионална квалификация по професията
Професията „Туристическа анимация“ с трета степен на професионална квалификация
включва участие в подготовката, представянето и изпълнението на анимационни програми, 
реализирани в туристически обекти с цел създаването на условия за емоционално, полезно, 
интересно и забавно оползотворяване на свободното време на туристите. Професионалната 
дейност се изпълнява в рамките на предварително планирани програми. Дейността е ориентирана 
към пряка работа с туристи и включва участие в различни видове активности (културна, 
творческа, игрова, спортна, музикална, танцова и др.). 
Аниматорът с трета степен на професионална квалификация подпомага процесите по 
подготовка на материали, реквизит и пространства, участва в изпълнението на анимационните 
програми, фасилитира дейности по въвличане, мотивиране и активно участие на туристите в тях, 
поддържа позитивна атмосфера по време на провеждането на анимационните дейности, 
подпомага задоволяването на потребностите на туристите от физическа активност, емоции, 
обогатяване на познанията, общуване и творчески занимания чрез включването им в специално 
подготвени програми. 
Аниматорът участва в събирането на информация за профила на туристите (интереси, 
очаквания и потребности), което подпомага адаптирането на съдържанието на програмите. 
Представя и промотира анимационните дейности, информира туристите за тяхното съдържание 
и съдейства за тяхната реализация. Подпомага събирането на информация за удовлетвореността 
на туристите. 
Дейността изисква прилагане на артистични умения (актьорско майсторство, пантомима, 
танцови, музикални изпълнения, водене на анимационна програма и сценично поведение). 
Аниматорът работи с озвучителна и осветителна техника, използва специализирани дигитални 
платформи за комуникация и презентиране, както и инструменти за регистрация и управление на 
информация, необходими за провеждането на отделните анимационни програми. 
При изпълнение на професионалната си дейност аниматорът спазва правилата за 
безопасност, прилага принципите на устойчивост, екологична отговорност, приобщаване и 
мултикултурна чувствителност към групите туристи. Работата има комплексен характер и се 
извършва от екипи в туристическите обекти (местата за настаняване, заведенията за хранене и 
развлечения, СПА центрове, ски писти, плажове, музеи, художествените галерии и др.), посочени 
в Закона за туризма.